भारी बारिश में बांध की सुरक्षा दीवार टूटी
Publish Date: July 19 2018 11:00:07am
बैतूल(उत्तम हिन्दू न्यूज)- मध्यप्रदेश के बैतूल जिले में सतपुड़ा ताप विद्युत गृह से निकलने वाली राख को एकत्र करने के लिए बनाए गए बांध की सुरक्षा दीवार दो दिन पहले हुई तेज बारिश के कारण टूट गई।
अधिकारियों ने दीवार के एक हिस्से से पानी का तेज बहाव शुरू हो जाने की जानकारी मिलने के बाद दीवार के एक हिस्से को तोड़कर बांध में लगातार बढ़ रहे पानी को सुरक्षित तरीके से बहाकर बांध को फूटने से बचा लिया।
सूत्रों ने बताया कि सतपुड़ा ताप विद्युत गृह से निकलने वाली राख को एकत्र करने के लिए धसेड़ गांव के पास 130 हेक्टेयर क्षेत्र में राख बांध का निर्माण किया है। इस क्षेत्र में मंगलवार को बहुत तेज बारिश से बांध लबालब हो गया और सुरक्षा दीवार से पानी ओवरफ्लो होने से दीवार टूटने लगी। अधिकारियों ने मौके पर पहुंचकर बांध के एक हिस्से की दीवार को तुड़वाया, जिससे पानी सुरक्षित तरीके से बाहर निकाल सके। कल से इसका मरम्मत कार्य शुरु किया गया।
अतिरिक्त मुख्य अभियंता संजय कुमार पेंडोर ने बताया कि 130 हेक्टयर क्षेत्र में बने बांध में पानी का भराव होने से बांध के क्षतिग्रस्त होने का खतरा बढ़ गया था, जिसके कारण एक हिस्से को तोड़कर पानी को देनवा नदी में बहाया गया। बांध पर नजर रखी जा रही है।